section_heading: Grabežljivost
paragraph_text: Upadljiva pandža na drugom nožnom prstu kod dromeosaurida smatrala se kao oružje za rezanje; njena pretpostavljena primjena bila je za rezanje plijena i vađenje njegove utrobe. Kod primjerka "Dinosauri u brobi" Velociraptor leži ispod Protoceratopsa, s jednom svojom pandžom u grlu Protoceratopsa, dok je ovaj drugi svojim kljunom ukliještio desnu ruku napadača. Velociraptor je vjerojatno pokušavao probiti vitalne organe u grlu, kao što su jugularna vena, zajednička arterija glave ili dušnik, a ne one u abdomenu. Unutrašnji rub pandže bio je zaobljen i ne baš oštar, što je možda onemogućavalo rezanje; ipak, do sada je pronađeno samo koštano središte pandže. Debela koža na abdomenu i mišići velikog plijena bili bi teški za rezanje bez površine specijalizirane za tu funkciju. Hipoteza da je Velociraptor koristio pandžu za rezanje testirana je u BBC-jevom dokumentarnom filmu The Truth About Killer Dinosaurs. Producenti su stvorili umjetnu nogu Velociraptora s pandžom i koristili stomak svinje u svrhu simulacije njegovog plijena. Iako pandža jeste probila kožu na abdomenu, nije ga uspjela rasporiti, što znači da njome Velociraptor nije mogao vaditi iznutrice plijena. Međutim, taj eksperiment nije bio objavljen, niti su ga ponovili drugi znanstvenici, pa se stoga rezultati ne mogu potvrditi.